b'\n_START_ARTICLE_\nJosip Vandot\n_START_SECTION_\n\xc5\xbdivljenje\n_START_PARAGRAPH_\nRodil se je kot deseti otrok v \xc5\xbeelezni\xc4\x8darski dru\xc5\xbeini v Kranjski Gori (v\xc4\x8dasih tudi Borovska vas), ki je s svojo gorsko okolico tudi dogajali\xc5\xa1\xc4\x8de njegovih mladinskih planinskih pripovedi. Po osnovni \xc5\xa1oli v Kranjski Gori je leta 1895 nadaljeval \xc5\xa1olanje na gimnaziji v Novem mestu. Po maturi leta 1905 je \xc5\xbeelel \xc5\xa1tudirati medicino, vendar ga star\xc5\xa1i niso mogli vzdr\xc5\xbeevati, zato je za\xc4\x8del delati pri \xc5\xbeeleznici v \xc5\xa0entvidu ob Glini, blizu Celovca. Napeti odnosi med Slovenci in Nemci na slovenskem Koro\xc5\xa1kem so mu zagrenili slu\xc5\xbebovanje, ni prena\xc5\xa1al podcenjevanja slovenskega, zato je slu\xc5\xbebo pustil in ostal nekaj \xc4\x8dasa doma za pastirja. Na materino \xc5\xbeeljo se je ponovno zaposlil kot \xc5\xbeelezni\xc5\xa1ki uradnik, zato se je veliko selil po Koro\xc5\xa1kem, \xc5\xa0tajerskem, Primorskem, Hrva\xc5\xa1kem in Italiji. V Trstu se je poro\xc4\x8dil s Tr\xc5\xbea\xc4\x8danko Drago Bri\xc5\xa1\xc4\x8dikovo, ki mu je rodila h\xc4\x8der Jelko. S slu\xc5\xbebo, ki jo je opravljal, se nikakor ni mogel sprijazniti, zato se je \xc5\xbee leta 1922 odlo\xc4\x8dil za upokojitev in se posvetil pisateljevanju. Najprej je \xc5\xbeivel v Ljubljani, nato v Slovenski Bistrici, potem pa se je malo pred vojno z dru\xc5\xbeino preselil v Maribor. Junija 1941 je moral zaradi okupatorja kreniti na pot pregnanstva skupaj z mnogimi zavednimi Slovenci. Hude \xc4\x8dase je delil z \xc5\xbeeno, h\xc4\x8derko in vnukinjo v Slavonski Po\xc5\xbeegi, nato v Br\xc4\x8dkem, v bli\xc5\xbeini Travnika (Bosna), Slavonskem Brodu, od koder so se zaradi bombnih napadov umaknili v Trnjanske Kute. Tam je ob ponesre\xc4\x8denem bombardiranju 11. julija 1944 izgubil \xc5\xbeivljenje, \xc5\xbeena, h\xc4\x8derka in vnukinja pa so bile huje ranjene. Po vojni so njegove ostanke prepeljali na ljubljanske \xc5\xbdale.\n_START_SECTION_\nPoimenovanja\n_START_PARAGRAPH_\nPo Josipu Vandotu se imenujejo ulice v Ljubljani, Mariboru in Novem mestu ter osnovna \xc5\xa1ola v Kranjski Gori. V Kranjski Gori se je mogo\xc4\x8de podati na obhod po Vandotovih to\xc4\x8dkah, do parka s kipom Kekca, pisateljeve rojstne hi\xc5\xa1e ter Liznjekove doma\xc4\x8dije, ki jo upravlja Gornjesavski muzej Jesenice in kjer je v kleti stalna razstava o Vandotovem \xc5\xbeivljenju in delu._NEWLINE_Po junaku Vandotove planinske pripovedke, Kekcu, so poimenovani planinski izleti na Oddelku za slovenistiko Filozofske fakultete v Ljubljani, Kek\xc4\x8deve poti, izleti v knjigi Kek\xc4\x8deva potepanja, Franja Brgleza, in osnovno\xc5\xa1olska izletna to\xc4\x8dka Kek\xc4\x8deva de\xc5\xbeela v Kranjski Gori.'